เก็บตกการเงิน
รายงานข่าวแจ้งว่า นายคณิต ณ นคร ประธานกรรมการปฏิรูปกฎหมาย ได้ลงนามในหนังสือบันทึกความเห็นและข้อเสนอแนะคณะกรรมการปฏิรูปกฎหมาย (คปก.)
31 ส.ค. 2555

คปก.ชงร่าง พรบ.สภาที่ปรึกษาเศรษฐกิจฯ 
รายงานข่าวแจ้งว่า นายคณิต ณ นคร ประธานกรรมการปฏิรูปกฎหมาย ได้ลงนามในหนังสือบันทึกความเห็นและข้อเสนอแนะคณะกรรมการปฏิรูปกฎหมาย (คปก.) เรื่องร่างพระราชบัญญัติสภาที่ปรึกษาเศรษฐกิจและสังคมแห่งชาติ (ฉบับที่ ...) พ.ศ. ... เพื่อเสนอต่อนายกรัฐมนตรีและประธานรัฐสภาแล้ว 
ทั้งนี้ คปก.มีความเห็นและข้อเสนอแนะ 2 ประเด็น คือ 1.ประเด็นเกี่ยวกับองค์ประกอบคณะกรรมการสรรหาสมาชิกสภาที่ปรึกษาเศรษฐกิจและสังคมแห่งชาติ คณะกรรมการปฏิรูปกฎหมาย มีความเห็นว่า การให้ประธานคณะกรรมการการเลือกตั้งเป็นประธานกรรมการสรรหามีความเหมาะสม เนื่องจากเป็นองค์กรที่มีความเป็นกลางและป้องกันการเกิดปัญหาผลประโยชน์ขัดกันได้ ขณะเดียวกันคปก.เห็นว่าควรกำหนดให้เฉพาะปลัดกระทรวงในกระทรวงหลักที่เกี่ยวข้องกับเศรษฐกิจและสังคม ซึ่งมี 4 กระทรวงเท่านั้น ได้แก่ ปลัดกระทรวงการคลัง ปลัดกระทรวงพาณิชย์ ปลัดกระทรวงการพัฒนาสังคมและความมั่นคงของมนุษย์ และปลัดกระทรวงเกษตรและสหกรณ์เป็นกรรมการสรรหาโดยตำแหน่งแทนการประชุมคัดเลือกกันเอง เพื่อลดขั้นตอนและทำให้เกิดหน้าที่ความรับผิดชอบชัดเจนยิ่งขึ้น
นอกจากนี้เห็นว่า ควรลดสัดส่วนกรรมการสรรหาในส่วนของอธิการบดีสถาบันอุดมศึกษาให้เหลือตัวแทนเพียง 2คน ได้แก่ อธิการบดีสถาบันอุดมศึกษาของรัฐทุกแห่งคัดเลือกกันเองให้เหลือ 1 คน และอธิการบดีสถาบันอุดมศึกษาของเอกชนทุกแห่งคัดเลือกกันเองให้เหลือ 1 คน เพื่อให้เกิดความกะทัดรัดและคล่องตัวในการปฏิบัติหน้าที่ และควรกำหนดให้ใช้วิธีการเลือกกันเองเพื่อให้ได้เป็นกรรมการสรรหาในทุกกลุ่ม ซึ่งประกอบด้วย กลุ่มตัวแทนปลัดกระทรวง กลุ่มตัวแทนอธิการบดีของสถาบันอุดมศึกษา กลุ่มตัวแทนประธานสหภาพแรงงาน กลุ่มตัวแทนประธานสภาองค์กรลูกจ้าง กลุ่มตัวแทนสภาองค์กรนายจ้าง กลุ่มตัวแทนองค์กรเอกชน และกลุ่มตัวแทนองค์กรสื่อมวลชน ให้เป็นไปในวิธีเดียวกัน ไม่ว่าจะโดยการประชุมเพื่อเลือกกันเอง การเลือกทางไปรษณีย์ หรือวิธีการอื่นใดตามที่สำนักงานสภาที่ปรึกษาเศรษฐกิจและสังคมแห่งชาติจะกำหนด
2.ประเด็นเกี่ยวกับวิธีการสรรหาสมาชิกสภาที่ปรึกษาเศรษฐกิจและสังคมแห่งชาติ เนื่องจากกระบวนการสรรหาสมาชิกสภาที่ปรึกษาเศรษฐกิจและสังคมแห่งชาติ ตามกฎหมายปัจจุบัน มีประเด็นในเรื่องการที่สมาชิกแต่ละคนลงคะแนนเหมือนกันตามที่ได้ตกลงกันไว้ (Block Vote) และจากการรับฟังความคิดเห็นพบว่า มีเรื่องอามิสสินจ้างเข้ามาเกี่ยวข้อง แทนเพื่อให้เลือกบุคคลใดบุคคลหนึ่งเป็นสมาชิกสภาที่ปรึกษาเศรษฐกิจและสังคมแห่งชาติ ดังนั้นกระบวนการสรรหาที่ผ่านมาจึงไม่โปร่งใสและไม่สุจริต จึงควรแก้ไขวิธีการสรรหา โดยกำหนดให้คณะกรรมการสรรหาทำหน้าที่สรรหาสมาชิกสภาที่ปรึกษาเศรษฐกิจและสังคมแห่งชาติได้โดยตรง 99 คน
เมอร์ริล ลินซ์ หนุนปรับเครดิตไทย
นายไบรอัน บริลล์ ประธานธนาคารแห่งอเมริกา เมอร์ริล ลินช์ เอเชีย แปซิฟิก เปิดเผยว่า เศรษฐกิจไทยในรอบ 10 ปีที่ผ่านมา มีการเติบโตที่โดดเด่น และมีผลการดำเนินงานที่สมควรได้รับการปรับอันดับความน่าเชื่อถือให้สูงขึ้น เห็นได้จากตลาดทุนไทยในปีนี้ที่มีมูลค่าสูงขึ้น 2% หรือปรับตัวสูงขึ้น 174% หากย้อนกลับไปถึงวิกฤตเศรษฐกิจหรือมีผลการดำเนินงานดีที่สุดเป็นอันดับ 3 ในเอเชีย
นอกจากนี้ มูลค่าหลักทรัพย์ตามราคาตลาดต่อจีดีพี อัตราการส่งออกโดยเฉพาะในภูมิภาคอาเซียน ภาคการธนาคารและอุตสาหกรรมที่แข็งแกร่ง ยังเป็นปัจจัยหนุนให้ไทยสมควรได้รับการปรับอันดับ แต่ไทยควรส่งเสริมภาคธุรกิจบริการให้มากขึ้น โดยเฉพาะบริการด้านสุขภาพมีการเติบโตสูง ซึ่งไทยมีศักยภาพสูง